
Jika ditanya kepada sesiapa sahaja umat Islam atau mereka yang bergelar Muslim, "adakah kau 
menyintai Rasulullah?" tentu sekali dengan pantas mereka membalas, "Mestilah saya 
cintakan Rasulullah." 

Namun, apabila pertanyaan dilanjutkan sedikit, "Bagaimana ya caranya kita menyintai 
Rasulullah?" pastinya ramai yang terdiam sebentar sebelum menjawab. Yang terus terkedu pun 
pasti ramai. Yang menjawab dengan tidak berfikir pun mungkin ramai. Itulah andaian saya. Dan 
itulah yang pernah saya tanyakan kepada diri saya sendiri dan beberapa orang rakan terdekat 
saya suatu ketika dahulu. Apa yang saya telah lakukan bagi membuktikan saya amat menyintai 
Rasulullah? Jika diteliti, memang ianya benar sukar untuk menentukan jawapannya. 

Isu Akal Dan Penyelewengan Yang Pelbagai 

Di dalam masa-masa terdekat ini, kita sering digemparkan dengan pelbagai jenis isu semasa 
yang sangat hangat yang mana menyentuh sensitiviti kita dalam beragama. Pelbagai jenis ajaran 
sesat melanda masyarakat kita ketika ini. Bermula daripada serangan ajaran syi'ah, al-Arqam, 
tarekat, perbomohan, tangkal dan murtad, dan lalu kita tidak pernah kering dengan pertambahan 
ajaran-ajaran sesat yang baru seterusnya. Bukan sahaja zaman ini, malahan kurun-kurun yang 
telah berlalu. Tidak pernah kering dengan isu kesesatan. 

Keluar daripada topik ajaran sesat, terlihat pula serangan pemikiran yang amat pelbagai dan 
sukar diatasi juga turut mengambil tempat di dalam masyarakat kita, malah masyarakat kita 
sendiri masih kekeliruan dalam mencari hakikat kemurnian dalam mengamalkan agama. 

Jika dulu ada muktazilah, murji'ah, Qadariyah dan khawarij, kini serangannya nampak semakin 
hebat dan mencabar. Serangan-serangan yang begitu licik berlaku ke atas pemikiran dan manhaj 
asas beragama itu masih ada dan sentiasa wujud, malah dalam bentuk yang lebih halus dan 
sukar ditangkis dengan tahap perisai yang biasa. Walaupun dengan nama-nama yang berbeza, 
namun modus operandi, kaedah praktik, dan daya sebarannya tidak jauh berbeza dengan isu-isu 
yang lepas. Daya fikir yang amat pelbagai dan jauh dari nilai kemurnian Islami ini amat sukar 
untuk ditewaskan. Ditambah lagi dengan pengagungan ilmu kalam (mantiq dan aqal) dan 
mengabaikan dalil yang haq dalam memahami agama, fenomena itu selanjutnya menjadi 
bertambah parah. Penyelewengan dalil dengan menilai-nya berpandukan aqal adalah amat-amat 
menakutkan. Apatah lagi apabila nafsu dan masalah sikap turut masuk campur. 

Maka-nya, lahirlah puak-puak dan bibit-bibit hizbi serta gejala ta'asub. Membuahkan rasa bangga 
dengan puak masing-masing. Lalu, akibatnya budaya pemberontakan kepada sesama 
masyarakat dengan kepimpinan berleluasa atas dasar nafsu. Budaya menyesatkan puak-puak 
yang tidak sealiran menjadi perkara biasa. Pemberontakkan kepada penguasa terlahir atas rasa 
dizalimi dan ketidakadilan. Budaya bermudah-mudah dalam persoalan takfir menjadi ikutan 
tanpa dalil yang sah. Puak-puak (hizb) yang mendakwa memperjuangkan agama (Islam) menjadi 
begitu banyak namun tidak dalam kesatuan yang satu. Mereka berpecah- pecah (berbilang 
kumpulan) dan saling menyesatkan di antara satu sama lain. Antara puak-puak yang 
dimaksudkan adalah seperti golongan syi'ah, feminisme, Qur'aniyyun (Anti Hadis), Hizbut Tahrir, 
Ikhwanul Muslimin, Atheis, Freemason, dan seumpamanya. 

"laitu orang-orang yang menjadikan fahaman agama mereka berselisihan mengikut 
kecenderungan masing-masing serta mereka pula menjadi berpuak-puak; tiap-tiap 
puak bergembira (berbangga) dengan apa yang ada padanya (dari fahaman dan 
amalan yang terpesong itu)." (ar-Ruum: 32) 


Namun, sebelum itu... jika dipertanyakan kepada setiap aliran-aliran yang wujud ini, apakah asas 
pegangan dan petunjuk yang mereka gunakan dalam mengamalkan asas amal Islami mereka? 
Pasti mereka menjawab, "Kami beramal selaras dengan al-Qur’an dan Sunnah 
Rasulullah." 

Lalu, saya melanjutkan lagi pertanyaan kepada anda semua... "Apakah method yang tulen 
dan bersih dalam menilai al-Qur'an dan as-Sunnah?" Apakah cukup dengan pernyataan 
"Saya mengambil agama dari al-Qur'an dan as-Sunnah" semata-mata? Lalu menilainya dengan 
method pemahaman aqal dan pemikiran? Maka, di sinilah sebenarnya bermulanya perbezaan dan 
perpecahan umat Islam dalam menilai lalu mengamalkan agama dalam setiap langkah kehidupan 
mereka. Mereka tidak mempunyai method yang sebenar yang dianjurkan oleh sunnah itu sendiri 
dalam menilai agama yang mereka hendak amalkan. Perbezaan yang membuah bukan beredar 
sekitar permasalah furu', fiqh atau khilafiyah. Malahan, hakikatnya, perbezaan itu wujud pada 
dasar aqidah lagi yang mana ianya berpunca daripada penafsiran nas-nas al-Qur'an dan as- 
sunnah dengan sewenang-wenangnya iaitu dengan menggunakan pemikiran, aqal dan hawa 
nafsu. 

Berikut adalah sebahagian contoh sebagai bukti bahawa mereka melakukan penafsiran nas-nas 
agama menggunakan aqal dan hawa nafsu dan aqal yang mana jelas keterlaluan. 

Di dalam tafsir fi zilalil Qur'an oleh Sayyid Qutb, beliau jelas mengkafirkan seluruh umat Islam 
dengan pernyataannya seperti berikut: 

^ a! C 5^ c " 4-jj 

"Bahawasanya pada hari ini tidak terdapat di permukaan bumi sebuah negara Islam, tidak pula 
sebuah masyarakat Islam". (Rujuk: Fii Zilalil Quran, 4/2122) 

(JJa (j]j V] (jc. (jLpVl 'bLc. Ajjjuoj]! Jiaa 

( VI 4JIV) lg-La 

"Telah murtad manusia kepada penyembahan hamba (makhluk) dan merosakkan agama serta 
keluar dari Laa ilaha illallah, sekalipun sebahagian dari mereka masih mengumandangkan dengan 
mengualang-ulangi pada azan kalimah (Laa ilaha illallah)". (Lihat: Fii Zilalil Quran. 11/1057) 

Malahan, dalam sebahagian kitab-kitab beliau yang lain, secara terang-terangan beliau 
menyerang Saidina Uthman dan para sahabat Rasulullah s.a.w. 

^LoiV! (jc. (j-a 

"Dia (Khalifah Uthman) mengurus urusan-urusan yang banyak menyimpang dari Islam". (Lihat: 
al-'Adalahtul Ijtimaiyah fii Islam. Hlm. 214) 

ALa (jj-^jiail AiVbiJ \ jat jiJ-» bl^lal i Ajc. jtiic.1 ^1 

"Kami lebih condong kepada sistem kekhalifahan Ali radiallahu 'anhu sebagai mengambil alih 
secara tabi'ie dua Khalifah sebelumnya". 

Di dalam tafsir fi zilalil Qur'an-nya juga (Rujuk: Fii Zilalil Quran, 5/3006), beliau turut 
menyatakan bahawa al-Qur'an itu sebagai makhluk (dan bukannya kalaamullah). Ini adalah 
suatu bentuk hasil tafsiran yang jelas bercanggah dengan i'tiqad atau aqidah ahlus sunnah wal- 
jama'ah yang menyatakan bahawa al-Qur'an itu kalaamullah. 

"Maka (sepakat) seluruhnya para imam mazhab yang empat dan orang-orang Salaf dan Khalaf, 
mereka bersepakat bahawasanya al-Quran adalah Kalamullah bukan makhluk". (Rujuk: Syarah 
Akidah at-Tahawiyah, 1/185, oleh Abdul Aziz Bin Abdullah Bin Bazz) 


Manakala al-Maududi (seorang tokoh Ikhwanul Muslimin) pula jelas dengan gamblang-nya telah 
menghinakan Nabi Yusuf a. s. dengan menyatakan seperti berikut (ketika mentafsirkan ayat ini): 

(jj' JIS 

"Berkata Yusuf: Jadikanlah aku bendaharawan bumi (negeri Mesir)". (Yusuf. 12:55) 

"Sesungguhnya ini tidak menunjukkan permintaan Saidina Yusuf 'alaihi salam untuk menjawat 
sebagai menteri semata tetapi sesungguhnya ia berupa permintaan untuk menjadi diktator, oleh 
yang demikian kedudukan baginda benar-benar menyerupai kedudukan Musolini sekarang ini di 
I tali (Lihat: Hlm 12. al-Maududi) 

Bentuk penyelewengan nas-nas agama seperti inilah yang sebenarnya membawa manusia ke 
lembah perpecahan yang teruk pada waktu akhir-akhir ini. Dalam permasalahan Sayyid Qutb ini, 
Prof Dr. Yusuf al-Qaradhawi sendiri yang merupakan tokoh Ikhwanul Muslimin dekad ini dengan 
tidak mampu melindungi bentuk penyimpangan penafsiran oleh Sayyid Qutb ini telah berkata dan 
mengakui bahawa: 

"Pada ketika ini telah muncul buku-buku karya Sayyid Qutb yang merupakan pemikiran 
terakhirnya, iaitu pengkafiran terhadap masyarakat dan..., yang demikian itu nampak jelas 
dalam Tafsir Fi Zilalil Qur'an cet. Ke-2, Ma'alim Fith Thariq yang kebanyakannya diambil dari al- 
Zilal..." (Rujuk Adhwa Islaamiyyah, hal. 102, Dinukil dari Mereka Adalah Terroris, Oleh Luqman 
Ba'aduh) 

Antara Keikhlasan Dan Kesahihan Amalan Kepada Allah s.w.t. 

Pernahkah kita memikirkan tentang keikhlasan dalam setiap langkah perbuatan dan tindakan 
yang kita laksanakan? Setiap perbuatan yang tidak disertai dengan keikhlasan pastinya amat 
berat dan payah untuk dilaksanakan. Namun, adakah cukup dengan sekadar keikhlasan? 

Jika hanya difokus kepada satu arah iaitu keikhlasan dalam beramal, sudah tentu cacamerba 
jadinya. Cuba ambil contoh sami budha... Kita tanyakan kepadanya soal keikhlasan tindakannya 
dalam mengamalkan ajaran budha-nya. Pasti mereka lantas menjawab, mereka beramal dengan 
penuh keikhlasan dan mengharap kebaikan serta rahmat dari Tuhan. Begitu juga jika ditanya 
kepada pengamal agama hindu, bahai, kristian, penyembah berhala, penyembah matahari, dan 
lain-lain lagi. 

Begitu jugalah jika ditanyakan hal yang sama tentang perihal keikhlasan kepada pengamal 
ajaran-ajaran sesat di mana-mana pun. Mereka menekankan bahawa mereka beramal dengan 
penuh keikhlasan bagi mengharap rahmat dan kebaikan. 

Sebenarnya kita sering terlupa, bahawa sekadar keikhlasan di hati dalam melaksanakan amalan 
masih tidak mencukupi syarat dan kriteria penerimaan amalan di dalam kehidupan Islami yang 
tulen dan sejahtera. Lupakah bahawa kita telah diperuntukkan oleh Allah s.w.t. dengan al-Qur'an 
dan as-Sunnah sebagai petunjuk dalam beramal? Inilah landasan risalah yang sahih dalam 
menentukan ketulenan amalan serta titik tolak penerimaan amalan kita oleh Allah s.w.t. 

Setiap keikhlasan, sebenarnya mestilah disertakan dengan kesahihan amalan itu sendiri. 
Kesahihan amalan mestilah dinilai berdasarkan kewujudan bukti dalil daripada kedua-dua sumber 
tersebut yang saya sebutkan tadi iaitulah al-Qur'an dan as-Sunnah. Tatacara dan bentuk 
perlaksanaan amalan mestilah diatur-tunjuk oleh al-Qur'an dan as-Sunnah. 

"Sesungguhnya Kami menurunkan Al-Quran ini kepadamu (Wahai Muhammad) dengan 
membawa kebenaran; oleh itu hendaklah engkau menyembah Allah dengan 
mengikhlaskan segala ibadat dan bawaanmu kepada-Nya. Ingatlah! (hak Yang wajib 
dipersembahkan) kepada Allah ialah segala Ibadat dan bawaan Yang suci bersih (dari 
segala rupa syirik). Dan orang-orang musyrik yang mengambil selain dari Allah untuk 
menjadi pelindung dan penolong (sambil berkata): "Kami tidak menyembah atau 
memujanya melainkan supaya mereka mendampingkan kami kepada Allah sehampir- 
hampirnya", - Sesungguhnya Allah akan menghukum di antara mereka (dengan orang- 


orang Yang tidak melakukan syirik) tentang apa yang mereka berselisihan padanya. 
Sesungguhnya Allah tidak memberi hidayah petunjuk kepada orang-orang yang tetap 
berdusta (mengatakan yang bukan-bukan), lagi sentiasa kufur (dengan melakukan 
syirik)." (az-Zuma r: 2-3) 

"Kemudian jika datang kepada kamu petunjuk dari- Ku, maka sesiapa Yang mengikut 
petunjuk-Ku itu nescaya ia tidak akan sesat dan ia pula tidak akan menderita azab 
sengsara." (Thaha: 123) 

"Barangsiapa yang beramal dengan amalan selain dari cara kita, maka ianya tertolak." 
(Hadis Riwayat Muslim, no. 1718) 

Kesilapan Dalam Mengambil al-Qur'an dan as-Sunnah 

Suatu lagi permasalahan yang sering terwujud atau sengaja diwujudkan adalah berpunca 
daripada kesilapan menilai dan mengambil isi al-Qur'an dan as-Sunnah. Al-Qur'an dan as-Sunnah 
tidak boleh diambil dengan neraca nafsu dan aqal semata-mata. Lalu bagaimanakah mesti kita 
mengambilnya? 

Perpecahan Yang Dijanjikan 

"Ketahuilah, sesungguhnya orang-orang sebelum kamu dari ahlu kitab telah berpecah 
belah menjadi 72 golongan. Dan sesungguhnya agama ini (Islam) akan berpecah-belah 
menjadi 73 golongan, 72 golongan tempatnya di dalam neraka dan satu golongan di 
dalam syurga, iaitu al-Jama'ah." (Hadis Riwayat Abu Duad, Ahmad, ad-Darimi, al-Ajury, 
al-Lalikaiy. Disahihkan oleh al-Hakim, dan disepakati oleh Imam Az-Zhahabi) 

Dalam riwayat yang lain disebutkan; "Semua golongan tersebut tempatnya di Neraka 
kecuali satu (iaitu) yang aku dan para sahabatku meniti di atasnya." (Hadis Riwayat at- 
Tirmidzi, dinilai Hasan oleh al-Albani) 

Ketika Rasulullah memberitahukan bahawa umat ini akan terpecah menjadi 73 golongan yang 
kesemuanya di neraka, kecuali satu golongan. Baginda Rasulullah ditanya tentang perihal siapa 
yang satu itu..., lalu baginda Rasulullah s.a.w. menjawab; 

"Mereka adalah orang yang berada di atas ajaran yang sama dengan ajaranku pada 
hari ini, dan para sahabatku." (Hadis Riwayat Ahmad) 

Menurut Sheikh Soleh al-Fauzan di dalam Kitab Tauhid-nya JjV' -^j^'), 

"kebenaran sabda baginda Rasulullah s.a.w. tersebut telah terbukti ketika sebahagian 
manusia membangunkan aqidah dan manhaj mereka di atas selain kitab Allah dan 
sunnah yang sahih, iaitu dengan mengambil landasan ilmu kalam (mantiq dan aqal) 
yang diwarisi daripada falsafah Yunani dan Romawi. Maka atas sebab itulah, terjadinya 
pelbagai penyimpangan dan perpecahan dalam hal aqidah yang mana seterusnya 
mengakibatkan pecahnya umat dan retaknya masyarakat Islam kepada pelbagai jenis 
firqah dan manhaj beragama yang berbeza-beza." 

Sabda Rasulullah di dalam hadis yang lain; 

"Sesungguhnya sesiapa yang hidup selepasku akan melihat perselisihan yang banyak. 
Maka hendaklah kalian berpegang kepada sunnahku dan sunnah al-Khulafa al-Rasyidin 
al-Mahdiyyin (mendapat petunjuk). Berpeganglah dengannya dan gigitlah ia dengan 
geraham. Jauhilah kamu perkara-perkara yang diada-adakan (dalam agama) kerana 
setiap yang diada-adakan itu adalah bid'ah dan setiap bid'ah adalah sesat. 
(Diriwayatkan oleh Abu Daud dan al-Tirmizi, berkata al-Tirmizi: "Hadis ini hasan 
sahih". Juga diriwayatkan oleh Ibn Majah dan al-Darimi dalam kitab Sunan mereka. 
Demikian juga oleh Ibn Hibban dalam Shahihnya dan al-Hakim dalam al-Mustadrak 
dengan menyatakan: "Hadith ini sahih". Ini dipersetujui oleh al-lmam al-Zahabi 
(Tahqiq al-Mustadrak, 1/ 288)) 


Pemurnian Semula Manhaj dan Aqidah Beragama 

Berdasarkan kepada pertikaian dan penjelasan hadis di atas tidak dapat tidak, kita mestilah 
berusaha mengembalikan manhaj menilai (memegang) al-Qur'an dan as-Sunnah berdasarkan 
fahaman para sahabat ataupun disebut sebagai para salafus-soleh (golongan beriman dan soleh 
terdahulu dan terawal menerima Islam). Hanya manhaj inilah yang mampu menyelamatkan kita 
daripada ketelanjuran beragama dan menempatkan kita sentiasa di jalan yang sahih. 

Ini dibuktikan apabila Allah s. w. t. sendiri memuji golongan salafus-soleh (golongan awal) ini di 
dalam al-Qur'an antaranya di dalam surah ali 'Imran, ayat 110 dan surah at-Taubah, ayat 100. 

"Dan orang-orang yang terdahulu - yang mula-mula (berhijrah dan memberi bantuan) 
dari orang-orang "Muhajirin" dan "Ansar", dan orang-orang yang menurut (jejak 
langkah) mereka Dengan kebaikan (iman dan taat), Allah reda akan mereka dan 
mereka pula reda akan Dia, serta la menyediakan untuk mereka Syurga-syurga yang 
mengalir di bawahnya beberapa sungai, mereka kekal di dalamnya selama-lamanya; 
itulah kemenangan Yang besar." (at-Taubah: 100) 

Juga dipuji oleh Baginda Rasulullah s.a.w. sendiri melalui hadisnya yang bermaksud; "Sebaik- 
baik manusia adalah pada masaku ini (iaitu para sahabat baginda), kemudian yang 
sesudah-nya (para tabi'in), kemudian yang sesudah-nya (para tai'ut tabi'in). Setelah 
itu akan datang suatu kaum yang persaksian salah seorang dari mereka mendahului 
sumpahnya dan sumpahnya mendahului persaksiannya." (Hadis riwayat Bukhari dan 
Muslim) 

Makanya, kekeliruan dan perpecahan dalam memahami agama hanya dapat disatukan semula 
dengan memurnikan semula aqidah kepada aqidah yang sahih dan bersih dari sebarang 
pengurangan dan penambahan yang dilakukan tanpa berdasarkan dalil yang sah. Pemahaman 
aqidah mestilah diambil terus daripada al-Qur'an dan as-sunnah dan manakala kaedah mantiq 
(falsafah serta olahan aqal), ta'wil, tahrif, dan sebagainya dalam mengambil aqidah hendaklah 
dibuang kerana aqal tidak akan mampu mendatangkan ketetapan yang haq dalam persoalan 
ghaib dan rahsia Allah, melainkan hanya sangkaan yang membawa kepada ke arah kesesatan 
yang memecah-belahkan. Prinsip dan manhaj dalam beragama perlulah di tegakkan di atas paksi 
al-Qur'an dan as-Sunnah yang sahih (atau sah) berdasarkan manhaj penafsiran ijmak salaful- 
ummah. Maka dengan itulah mengapa begitu pentingnya berpegang sepertimana yang diminta 
oleh Rasulullah s.a.w. sendiri iaitu menurut fahaman para sahabat salafus-soleh. 

"Dan jika kamu menuruti kebanyakan orang-orang yang di muka bumi ini, niscaya 
mereka akan menyesatkanmu dari jalan Allah. Mereka tidak lain hanyalah mengikuti 
persangkaan belaka, dan mereka tidak lain hanyalah berdusta (terhadap Allah)" (al- 
an'am: 116) 

Perbuatan ta'asub kepada amalan tradisi dan pemikiran hizb yang jelas tiada kaitan dengan 
agama, malahan yang jelas bercanggah hendaklah ditinggalkan. Amalan ta'asub kepada pihak- 
pihak tertentu hendaklah dibuang sejauh-jauhnya. Letakkanlah sikap ta'asub hanya kepada Allah 
dan Rasulullah. Tunduk, jujur, dan ikhlas dengan yang haq. 

"Dan apabila dikatakan kepada mereka, "Turutlah akan apa yang telah diturunkan oleh 
Allah", mereka menjawab: "(Tidak), bahkan Kami (hanya) menurut apa yang kami 
dapati datuk nenek kami melakukannya". Patutkah (Mereka menurutnya) sekalipun 
datuk neneknya itu tidak faham sesuatu (apa pun tentang perkara-perkara agama), 
dan tidak pula mendapat petunjuk hidayah (dari Allah)?" (al-Baqarah: 170) 

Selain itu, masyarakat dan diri kita sendiri perlulah berusaha untuk keluar dari budaya taqlid 
buta atau hanya meng-iyakan apa yang diperkatakan oleh orang lain tanpa melakukan kajian 
dan penilaian selanjutnya (futher study). Taqlid buta amatlah berbahaya kerana jika orang yang 
ditaqlid-nya mempunyai kesilapan, maka diri kita juga akan terus mewarisi kesilapan tersebut. 
Seperti yang kita tahu, manusia tidaklah bebas dari melakukan kesilapan. Maka, setiap diantara 
kita punyai tanggunjawab terhadap setiap apa yang kita per-amalkan. Janganlah mudah berpuas 
hati setakat dengan apa yang kita dapati hanya dengan taqlid semata-mata. Jika DNA manusia, 
sistem anatomi badan, ilmu kejuruteraan, dan pelbagai lagi cabang ilmu mampu kita kaji, 


mengapa dalam bab agama kita tidak mahu bersikap teliti dengan mengambil inisiatif untuk turut 
mengkaji. Bukankah itu lebih membantu dalam mencari kesahihan dalam beramal dan menuju ke 
arah jaminan kesejahteraan? Oleh itu, di sinilah di mana peranan ilmu kita sendiri dan para 
ilmuan seluruhnya mempunyai tanggungjawab yang sangat penting dalam menyebarkan 
kebenaran. “Dan Kami tidak mengutus Rasul-rasul sebelummu (Wahai Muhammad) 
melainkan orang-orang lelaki yang Kami wahyukan kepada mereka (bukan malaikat); 
maka bertanyalah kamu kepada Ahluz-Zikri (para ilmuan yang mengetahui) jika kamu 
tidak mengetahui. (al-Anbiya': 7) 

“Dan janganlah kamu mengikuti apa yang kamu tidak mempunyai pengetahuan 
tentangnya. Sesungguhnya pendengaran, penglihatan dan hati, semuanya itu akan 
diminta pertanggungan jawabnya." (al-l sra': 36) 

Kepentingan budaya bermusyawarah dan perbincangan juga mesti diutamakan. Jauhi 
permusuhan dan sikap cela-mencela dalam kondisi memulakan dakwah kepada yang tidak 
memahami. Duduklah berdepan dan jalani perbincangan bersama dengan cara yang aman murni 
dengan sepenuh keikhlasan demi sebuah kebenaran yang haq. 

“Maka dengan sebab rahmat (yang melimpah-limpah) dari Allah (kepadamu wahai 
Muhammad), engkau telah bersikap lemah-lembut kepada mereka (sahabat-sahabat 
dan pengikutmu), dan kalaulah Engkau bersikap kasar lagi keras hati, tentulah mereka 
lari dari kelilingmu, oleh itu maafkanlah mereka (mengenai kesalahan yang mereka 
lakukan terhadapmu), dan pohonkanlah ampun bagi mereka, dan juga 
bermesyuaratlah dengan mereka dalam urusan (peperangan dan hal-hal keduniaan) 
itu. Kemudian apabila engkau telah berazam (sesudah bermesyuarat, untuk membuat 
sesuatu) maka bertawakalah kepada Allah, sesungguhnya Allah mengasihi orang-orang 
yang bertawakal kepada-Nya." (Ali 'Imran: 159) 

Ayuh masyarakat, kita kembalikan ketulenan amalan kita kepada yang haq. Kembali kepada 
sikap dan budaya para ilmuan terdahulu. Menilai dan mengkaji dengan teliti dan sentiasa 
memahatkan manhaj di atas fahaman salafus-soleh. Budaya ilmu dan saling belajar di antara 
satu dengan yang lain perlu disemarakkan dan disuburkan. 

Ketahuilah bahawa perpecahan umat yang terjadi masa ini, telah banyak diberitakan di dalam 
dalil-dalil yang sah. Bersertakan dengan itu, Allah s. w. t. juga telah menunjukkan apakah kaedah 
penawarnya... Hanya kita yang adakalanya tidak pernah mahu tunduk dengan ketetapan yang 
telah diturunkan. Lalu menta'wil-ta'wil dalil itu menurut hawa nafsu demi mempertahankan 
kesombongan yang tidak akan sampai ke-mana, lantas membuahnya pelbagai jurang perbezaan 
yang memecah-belah. Maka, kini telah tiba masanya untuk kita sama-sama muhasabah diri 
masing-masing demi sebuah kebenaran yang tulen lagi sejahtera. Dan hanya itulah solusi kepada 
pelbagai jenis fenomena perpecahan yang berlaku hari ini. Tunduk dan taat kepada yang haq. 
Demi sebuah kecintaan kepada baginda Rasulullah s.a.w.. Maka, tidak dapat tidak, hanya satu 
yang dapat kita tunjukkan bahawa kita mempunyai rasa kecintaan yang amat mendalam kepada 
baginda, laitulah menuruti setiap langkah sunnah-nya dengan kaedah yang bertepatan menuruti 
kehendak baginda Rasulullah s.a.w. sendiri. Berusahalah kita untuk menyingkapi setiap sunnah 
yang ditinggalkan buat kita semua itu. Hanya itulah yang bakal dan mampu menangani 
fenomena perpecahan yang melanda. Kembali kepada manhaj dan prinsip akidah yang tulen lagi 
sahih. Dengan berpegang kepada manhaj para sahabat, manhaj para salafus-soleh. Selaras 
saranan Baginda Rasulullah s.a.w. sendiri... 

“Wahai orang-orang Yang beriman, Taatlah kamu kepada Allah dan Taatlah kamu 
kepada Rasulullah dan kepada "Ulil-Amri" (orang-orang Yang berkuasa) dari kalangan 
kamu, kemudian jika kamu berbantah-bantah (berselisihan) Dalam sesuatu perkara, 
maka hendaklah kamu mengembalikannya kepada (Kitab) Allah (Al-Quran) dan 
(Sunnah) RasulNya - jika kamu benar beriman kepada Allah dan hari akhirat. Yang 
demikian adalah lebih baik (bagi kamu), dan lebih elok pula kesudahannya." (an-Nisa': 
59) 

"Wahai orang-orang Yang beriman! janganlah kamu memandai-mandai (melakukan 
sesuatu perkara) sebelum (mendapat hukum atau kebenaran) Allah dan RasulNya; dan 


bertaqwalah kamu kepada Allah; Sesungguhnya Allah Maha Mendengar, lagi Maha 
mengetahui." (al-Hujuraat: 1) 

"Sesungguhnya perkataan Yang diucapkan oleh orang-orang yang beriman ketika 
mereka diajak ke pada Kitab Allah dan Sunnah RasulNya, supaya menjadi hakim 
memutuskan sesuatu di antara mereka, hanyalah mereka berkata: "Kami dengar dan 
kami taat": dan mereka itulah orang-orang Yang beroleh kejayaan. Dan sesiapa Yang 
taat kepada Allah dan Rasul-Nya dan takut melanggar perintah Allah serta, menjaga 
dirinya jangan terdedah kepada azab Allah, maka merekalah orang-orang yang beroleh 
kemenangan. Dan mereka (yang munafik) bersumpah dengan nama Allah, dengan 
sebebar-benar sumpahnya: Bahawa jika Engkau (Wahai Muhammad) perintahkan 
mereka (keluar berjihad), tentulah mereka akan keluar, katakanlah: "Janganlah kamu 
bersumpah, (taat kamu itu) taat Yang terkenal (dustanya). Sesungguhnya Allah amat 
mendalam pengetahuannya tentang apa yang kamu lakukan". (an-Nuur: 51-53) 

"Demi sesungguhnya, adalah bagi kamu pada diri Rasulullah itu contoh ikutan yang 
baik, iaitu bagi orang yang sentiasa mengharapkan (keredhaan) Allah dan (balasan 
baik) hari akhirat, serta ia pula menyebut dan mengingati Allah banyak-banyak (dalam 
masa susah dan senang)." (al-Ahzaab: 21) 

